b'\n_START_ARTICLE_\nMacario Sakay\n_START_SECTION_\nPagkabata at Katipunan\n_START_PARAGRAPH_\nTinatayang ipinanganak si Sakay sa pagitan ng 1870 sa Daang Tabora, Tondo. Unang nagtrabaho si Sakay bilang baguhay sa pagawaan ng kalesa. Isa rin siyang mananahi at aktor, at lumalabas sa ilang mga teatro kabilang ang Principe Baldovino, Doce Pares de Francia, at Amante de la Corona. Orihinal siyang kasapi ng kilusang Katipunan, na nilahukan niya noong 1894, nakipaglaban siya kasama sina Andr\xc3\xa9s Bonifacio laban sa mga Kastila sa kabuuan ng Himagsikang Pilipino. Noong 1899, ipinagpatuloy niya ang pagsagupa para sa kalayaan ng Pilipinas laban sa Estados Unidos. Noong unang bahagi ng Digmaang Pilipino-Amerikano, nakulong siya dahil sa sedisyon o pagsusulsol laban sa pamahalaan, at kinalaunan ay pinalaya bilang bahagi ng amnestiya.\n_START_SECTION_\nPagkatapos ng digmaan\n_START_PARAGRAPH_\nIsa si Sakay sa mga nagtatag ng Partido Nacionalista (walang kaugnayan sa kasalukuyang Nacionalista Party na naitatag noong 1907), na naglalayong makamtan ang kalayaan ng Pilipinas sa pamamagitan ng legal na pamamaraan. Umapela ang partido sa Philippine Commission, subalit ipinasa ng komisyon ang SedtionLaw, na nagbabawal sa lahat ng uri ng propaganda na nagtataguyod ng kalayaan. Dahil dito, muling lumaban si Sakay.'